رشت ایران شهرلرین‌دن بیری و گیلان اوستانی‌نین مرکزی‌دیر. بۇ شهرین جمعیتی ۶۳۹٬۹۵۱ نفردیر کی بۇ  باخیم‌دان اؤلکه‌نین ۱۱ اینجی شهری سایاگلیر. رشت‌ده یاشایان ان بؤیوک ائتنیک قوروپ گیلک‌لر اولسا دا؛ بورادا یاشایان ایکینجی ان بؤیوک ائتنیک قوروپ تورک‌لردیر. بو تورک‌لر اساساً واختی ایله خالخال، هشترود، خیاو، گرمی (موغان)، تاریم، ساراب، میانا، اردبیل، هشتپر و آستارا کیمین بؤلگه‌لردن بورایا کؤچموش اینسانلاردیر. اؤنجه‌لری تورک‌لر داها چوخ بو شهرین غربینده یاشاسا دا، ایندیلیکده شهرین بوتون محله‌لرینده یاشام سورمک‌ده‌دیرلر. بورادا ائله‌جه تالیش‌لار و اصلاً خالخال بؤلگه‌سیندن اولان تات‌لار دا یاشاییرلار. رشت ایرانین قوزئی شهرلرین‌دن بیری‌دیر. بۇ شهر قوزئی طرف‌دن خزر دنیزینه و انزلی باتلاغینا، گونئی طرف‌دن رودبار بؤلگه‌سینه، دوغو طرف‌دن لاهیجان بؤلگه‌سینه و باتی طرف‌دن پسیخان چایینا محدود اوْلوب‌دور. رشتین اوجالیغی ۳۰۰۰ مئتردیر و تهرانین ۳۲۵ کیلومتر، انزلی‌نین ۳۰ کیلومتر و صوماسرانین ۲۶ کیلومترلیغین‌دا یئرلشیب‌دیر.